Sulík, Richard, poslanec NR SR (2024-01-24):
Ďakujem pekne. Dobrý deň prajem, dámy a páni. Ďakujem kolegovi Janckulíkovi, že mohol som vystúpiť pred ním, a ďakujem aj pánovi ministrovi financií, že predtým vo faktickej poznámke, aspoň teda ste sa tak javili, pán minister, ste si vypočuli k tým trestným sadzbám. V mojej písomnej rozprave, teda keď som sa písomne prihlásil, v tej prvej časti som hovoril o tom, ako stúpajú hranice. To len v krátkosti zhrniem, nechcem veľa času tomu venovať. V minulosti to bolo tak, že 8-tisíc korún bola hranica stanovená, to bolo v roku 2006, kedy vôbec začala nejaká škoda. A potom, jak tri roky neskôr prišlo euro, tak sa to len prerátalo na 266 eur. A to vlastne ostalo dodnes, 18 rokov, čiže bezpochyby toto treba valorizovať. Karasova novela navrhovala ísť z 266 na 500, to by zodpovedalo tak plus-mínus inflácii. Predkladateľ navrhuje ísť z 266 na 700, to zodpovedá nárastu plus-mínus priemernej mzde... priemernej mzdy, i keď, i keď už 700, napríklad tam spadá zrejme väčšina tel... väčšina mobilných telefónov, ktoré majú ľudia, ich časová hodnota, čiže už to všetko by nebola vlastne žiadna škoda. No ale povedzme, O. K. Problém je v tej ďalšej hranici, to je, odkedy začína väčšia škoda. Malá škoda teda bola voľakedy od 8-tisíc korún do 80-tisíc korún, keď sa prešlo na euro, tak to bolo od 266 eur do 2,6-tisíc eur a teraz predkladateľ, teda navrhovateľ hovorí, tých 266 zvihnime na 700, logicky by to chcelo zdvihnúť tých 2,6-tisíc na 7-tisíc, to by dávalo logiku, ale z nejakého tajuplného dôvodu to ide nie na 7-tisíc ale na 35-tisíc. Čiže nestúpne to na 3-násobok ale stúpne to na 13-násobok. Nárast v percentách nebude 200 %, ako rástli, 150 % bola priemerná mzda, 200 % rástla minimálna mzda, nie, tu bude nárast 1 200 %. A to sa potom posúva ďalej z 26-tisíc, už kedy začína značná škoda, to ide nie na 70-tisíc ale na dvesto... ale na 350-, čiže tam je opäť nárast 1 200 %. Obrovské okno. Tu sa dejú tie trestné činy. Napríklad. Máme 5-tisíc vlámačiek do bytov, do domov, ročne 5-tisíc, priemerná škoda je 4-tisíc eur. A keďže dnes je väčšia škoda od 2,6-tisíc, to sú všetko teda už tie trestné činy, a nie priestupky, tak dá sa to aj trestne postihovať, najmä u recidivistov. Lenže skúste si to predstaviť, že 5-tisíc vlámačiek, 4-tisíc euro priemerná škoda, od 2,6-tisíc už je to tá väčšia škoda. My to teraz posunieme nie na 7-tisíc (povedané so smiechom), ale na 35-tisíc. Okrem Rytmusa všetky vykradnuté domy, byty, vily alebo okrem možnože jedného promile, jedného percenta z tých 5-tisíc, možno 50, jedno percento bude nad 35-tisíc eur. Všetky ostatné, ten, tá drvivá masa tých vkrádačiek bude tridsať... bude do 35-tisíc. Keby sa niekto ku mne vlámal, no neviem, čo by tam musel ukradnúť, aby mi ukradol 35-tisíc. A hodnotu, časovú hodnotu 35-tisíc eur. Čiže my vlastne dekriminalizujeme všetky, prakticky všetky, 99 % vlámačiek do bytov, do domov. Toto je ten problém. A to sa, samozrejme, tiahne, potom neskôr ide tá korupcia, opäť obľúbená suma pri korupcii, to sa treba spýtať vyšetrovateľov, prokurátorov, tí vám to potvrdia. Obľúbená suma je okolo tých 150-200-250-tisíc. Nad 350-tisíc už je málo prípadov korupcie, ktorá s vyšetruje. A zrazu to nebude už zločin, ale bude to prečin. No ale teraz, o tomto som rozprával minule, toto bolo len krátke zhrnutie, ale teraz, čo je pointa, že čo s tým budú robiť prokurátori. Treba to totiž rozlíšiť. Prípad sa... teda stane sa nejaký trestný čin, chytia toho páchateľa, vyšetrujú to. Prokurátor a vyšetrovateľ spolu s dozorujúcim prokurátorom toto vyšetrujú. Keď to uzavrú, to vyšetrovanie, posunú to na súd. Týchto prípadov... A, samozrejme, súd to potom odsúdi alebo vynesie rozsudok. Týchto prípadov, všetkých prípadov, ekonomické trestné činy, to sú majetkové trestné veci, hospodárske trestné veci, drogové tam spadajú, životné prostredie, lebo majú tú spoločenskú hodnotu zvieratá a rastliny, a korupčné trestné veci. Toto sú ekonomické trestné činy. A to, tú množinu tých ekonomických trestných činov, čo prokurátori už vyšetrili a posunuli na súd, ale súd ešte nerozhodol, tak tipni si, koľko týchto prípadov je. Dokopy 15-tisíc. 15-tisíc prípadov, ktoré prokurátori budú musieť znovu otvoriť a budú musieť pozrieť, aha, tak tu hranica bola taká a tu bola iná. Oni majú síce pomocné tabuľky, títo prokuratúry... prokurátori, ale, ale tam sa neuvádza výška škody v tých tabuľkách, tam je žalovaný a čas, a neviem čo. Sú tam rôzne dáta, podľa ktorých by sa to dalo vyhľadať, iba tie prípady, ktoré, ktorých by sa toto týkalo, aj tak to bude väčšina. Ale zrovna výška škody sa tam neuvádza. Veľakrát nie je možné to tam uviesť, bolo mi vysvetlené. To teda znamená, prokurátori budú musieť otvoriť 15-tisíc prípadov, ktoré už uzavreli, ale súd sa im ešte nevenuje, a tam budú musieť nanovo prehodnocovať. 15-tisíc, to je rok roboty pre komplet celú prokuratúru na Slovensku. Rok roboty navyše, keď sa to ide robiť takto, takýmto rýchlym spôsobom. Ale potom sú tu ešte prípady, ktoré tí prokuratúry... prokurátori práve teraz vyšetrujú. Aj tam budú musieť veľakrát začať nanovo, to je ďalších 15-tisíc prípadov, kde budú musieť si teda sadnúť, prehodnotiť, nanovo spísať napríklad obžalobu a tak ďalej. Dokopy 30-tisíc prípadov. Toto nie sú vycucané čísla, čísla vycucané z prstu. Tie už uzavreté, čo čakajú na súd, vám môžem povedať úplne presnú štatistiku, aktuálnu. Majetkové trestné veci: 11 250, hospodárske trestné veci: 1 560, drogy: 1 600, tam sú teda tí drogoví díleri najmä, 1 600, trestné činy proti životnému prostrediu: 300, korupčné trestné veci: 168. Tak 15-tisíc dokopy. A preto aj nie je pravda, pán minister, keď argumentujú, vy nie osobne, ale tak sedíte tu, tak adresujem to vám, vaši kolegovia keď argumentujú s tým, že väznice sú preplnené, musíme znížiť tresty. No tak počujete, majetkové trestné činy 11 250 a korupcia 168. A tu sa ide dekriminalizovať vo veľkej miere korupcia. Už som dnes v tých faktických poznámkach dvakrát prečítal nejaký konkrétny prípad, mám ich spísaných asi 20, bude ich viac. V každej jednej vytiahnem jeden príklad, v každej faktickej. Chcem aj oznámiť, že zajtra budeme k tomuto tlačovú besedu, lebo ľudí treba na toto upozorniť. Ľudia nerozumejú tomu, že toto je nápad, toto sú... ani, ani nevedia si predstaviť slovo nápad, komu tu čo napadlo, hej. Takisto nerozumejú bežní ľudia alebo neprávnici nerozumejú tomu, že čo sú trestné činy voči majetku alebo premlčacie doby, nemajú v tom úplne jasno ľudia. A už vonkoncom to nevedia čítať, to som hovoril minule, v tej kombinácii. Že tam sa zníži sadzba, tam sa zníži lehota premlčania a ešte sa ale aj zníži... zvýši tá hranica o ktorej som hovoril. A potom sa ešte povie, odposluchy iba na 5 rokov minimálna sadzba. Potom sa ešte povie, že recidivista, keď spáchal, dostal podmienku a spácha niečo druhýkrát, tá podmienka sa mu... tá prvá podmienka sa premení na trest, až keď tu bude právoplatné odsúdenie, čo trvá dobré dva-tri roky, v kombinácii s tým, že premlčacia lehota je nie 20, ale 3 roky. Bum-bác, dokopy v kombinácii zrazu to vlastne znamená, my nebudeme vedieť – recidivistov – trestať. Toto vydestilovať z toho 60-stranového návrhu, a hovorím ešte raz, to sa nedá čítať, lebo to je napísané po čínsky. Toto vydestilovať, to chce že veľké hlavy. A veľké hlavy sadli dokopy. Aj toto, čo vám tu čítam, to som, samozrejme, si ja neprečítal z toho, lebo ja neviem po čínsky. Ale komunikujem s ľuďmi, ktorí po čínsky vedia, teda prenesene, ktorí sa v tom začínajú orientovať. A moju poslednú minútu chcem venovať tomu, aby som vyjadril veľkú, veľké ocenenie a veľkú pochvalu najmä vám, čo vás tu je tak veľa, kolegovci z PS, ale takisto aj, aj KDH, aj OĽANO, že to tu takto ťaháte, lebo, samozrejme, tamtým, tým gaunerom je úplne jedno, či on bude čakať do 1. marca alebo do 1. mája, či kedy sa mu skráti trest, hej. To on si tie dva mesiace počká. Ale tým, že to tu ťaháte, každá jedna hodina, čo sa to tu podarí natiahnuť (rečník klope v takte reči prstom na rečnícky pult), má zmysel na to, že ľudia, ktorí to vedia posúdiť, to sú prokurátori a sudcovia, ale nie tí skorumpovaní, ale tí, tí čestní a tých je hodne, tak majú čas vôbec si na to čítať. Ja som dostal prvotnú verziu dnes o 01:40 hod. Nejaký, nebudem ho menovať, pán prokurátor, s ktorým som konzultoval nejaké konkrétne prípady mi dnes ešte o 01:40 hod. ráno, dnes, mi ešte posielal nejaké ďalšie doplnenia, na ktoré teda po dlhom bádaní došiel. Takže ešte raz veľmi pekne ďakujem. (Potlesk.)